PATVIRTINTA

Vilniaus Jono Basanavičiaus progimnazijos

direktoriaus 2016 m. spalio 20 d.

įsakymu Nr. V-299

**PATYČIŲ PREVENCIJOS IR INTERVENCIJOS VYKDYMO VILNIAUS JONO BASANAVIČIAUS PROGIMNAZIJOJE TVARKOS APRAŠAS**

I. BENDROSIOS NUOSTATOS

1. Patyčių prevencijos ir intervencijos vykdymo Vilniaus Jono Basanavičiaus progimnazijoje tvarkos aprašo (toliau – Tvarkos aprašas) paskirtis – užtikrinti sveiką, saugią, užkertančią kelią smurto, prievartos apraiškoms aplinką, kuri yra psichologiškai, dvasiškai ir fiziškai saugi.

2.Tvarkos aprašas remiasi šiais principais:

2.1. į patyčias būtina reaguoti nepriklausomai nuo jų turinio (dėl socialinės padėties, lyties, seksualinės orientacijos, negalės, religinės ar tautinės priklausomybės, išskirtinių bruožų ar kt.) ir formos;

2.2. kiekvienas mokyklos administracijos atstovas, mokytojas, švietimo pagalbos specialistas ar kitas darbuotojas, pastebėjęs ar sužinojęs apie patyčias, turi reaguoti ir jas stabdyti;

2.3. veiksmų turi būti imamasi visais atvejais, nepriklausomai nuo pranešančiųjų apie patyčias amžiaus ir pareigų bei nepriklausomai nuo besityčiojančiųjų ar patiriančių patyčias amžiaus ir pareigų;

3. visi mokyklos bendruomenės nariai (mokiniai, administracijos atstovai, mokytojai, švietimo pagalbos specialistai) turi būti supažindinti su mokyklos patyčių prevencijos ir intervencijos vykdymo tvarka, ją įgyvendinančiais dokumentais ir patvirtinti tai savo parašu, o tėvai (globėjai, rūpintojai) ir kiti darbuotojai supažindinami su šia tvarka, įkeliant ją į Vilniaus Jono Basanavičiaus progimnazijos internetinę svetainę <http://basanaviciausprogimnazija.lt>.

4. Tvarkos apraše vartojamos sąvokos:

4.1. patyčios – tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai, siekiant pažeminti, įžeisti, įskaudinti ar kaip kitaip sukelti psichologinę ar fizinę žalą kitam asmeniui.

4.2. patyčios gali būti tiesioginės (atvirai puolant ir/ar užgauliojant) ir/ar netiesioginės (skaudinant be tiesioginės agresijos):

4.2.1. žodinės patyčios: pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kt.;

4.2.2. fizinės patyčios: mušimas, spardymas, spaudimas, dusinimas, užkabinėjimas, turtinė žala ir kt.;

4.2.3. socialinės patyčios: socialinė izoliacija arba tyčinė atskirtis, gandų skleidimas ir kt.;

4.2.4. elektroninės patyčios: skaudinančių ir gąsdinančių asmeninių tekstinių žinučių ir/ar paveikslėlių siuntinėjimas, viešų gandų skleidimas, asmeninių duomenų ir komentarų skelbimas, tapatybės pasisavinimas, siekiant sugriauti gerą vardą arba santykius, pažeminti ir kt.

4.3. Patyčias patiriantis vaikas – mokinys, iš kurio yra tyčiojamasi.

4.4. Besityčiojantysis – mokinys ar suaugęs, inicijuojantis patyčias ir/ar prisidedantis prie jų.

4.5 Patyčias patiriantis suaugęs – administracijos atstovas, mokytojas, švietimo pagalbos specialistas ar kitas darbuotojas, iš kurio tyčiojasi mokinys (-iai).

4.6. Patyčių stebėtojas – mokinys, matantis ar žinantis apie patyčias.

4.7. Patyčių prevencija – veikla, skirta patyčių rizikai mažinti, imantis mokyklos bendruomenės narių (vaikų, administracijos atstovų, mokytojų, švietimo pagalbos specialistų, kitų darbuotojų, tėvų (globėjų, rūpintojų) švietimo, informavimo ir kitų priemonių.

4.8. Patyčių intervencija – visuma priemonių, taikomų visiems patyčių dalyviams (patiriantiems, besityčiojantiems, stebėtojams), esant poreikiui įtraukiant mokinių tėvus (globėjus, rūpintojus).

4.9. Patyčių prevencijos ir intervencijos stebėsena – patyčių situacijos mokykloje stebėjimas, renkant, analizuojant faktus ir informaciją, svarbią šio reiškinio geresniam pažinimui bei valdymui, reiškinio tolimesnės raidos ir galimo poveikio prognozavimas.

5. Tvarkos aprašas parengtas vadovaujantis Jungtinių Tautų vaiko teisių konvencija; Lietuvos Respublikos švietimo įstatymu, Lietuvos Respublikos vaiko minimalios ir vidutinės priežiūros įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos vietos savivaldos įstatymu, kitais įstatymus įgyvendinančiais teisės aktais.

II. PATYČIŲ STEBĖSENA IR PREVENCIJA PROGIMNAZIJOJE

6. Patyčių prevencija ir intervencija yra svarbi mokyklos veiklos dalis, kurios planavimu, organizavimu ir stebėsena rūpinasi mokyklos vadovas, Vaiko gerovės komisijos nariai, klasių vadovai, o jos vykdyme dalyvauja visi mokyklos bendruomenės nariai.

7. Mokyklos vadovas yra atsakingas už mokyklos Tvarkos aprašo parengimą ir vykdymą, už stebėsenos rezultatais paremto kasmetinio mokyklos patyčių prevencijos priemonių plano parengimą, pristatymą mokyklos bendruomenei ir vykdymą.

8. Patyčių prevencijos ir intervencijos vykdymo tvarkos įgyvendinimą koordinuoja mokyklos vadovo paskirti: Vaiko gerovės komisijos pirmininkas, socialinis pedagogas, psichologas ir mokytojas (VGK narys).

9. Patyčių prevencijos ir intervencijos vykdymo koordinatoriai:

9.1. ne mažiau kaip kartą per metus inicijuoja anoniminę mokinių apklausą ir apibendrina jos rezultatus.

9.2. surenka apibendrintus duomenis iš klasių vadovų dėl mokykloje fiksuotų pranešimų apie patyčias ir atlieka jų analizę;

9.3. remiantis apklausos ir pranešimų apie patyčias analizės duomenimis, rengia patyčių prevencijos ir intervencijos priemonių planą;

9.4. aptaria turimą informaciją, svarsto prevencijos ir intervencijos priemonių taikymo plano turinį vaiko gerovės komisijos posėdyje;

9.5. teikia siūlymus mokyklos vadovui dėl patyčių prevencijos ir intervencijos priemonių įgyvendinimo mokykloje ir mokyklos darbuotojų kvalifikacijos tobulinimo patyčių prevencijos ar intervencijos srityje;

9.6. teikia siūlymus mokyklos vadovui dėl Tvarkos aprašo tobulinimo.

10. Mokyklos direktorius:

10.1. supažindina progimnazijos bendruomenės narius su Patyčių prevencijos ir intervencijos vykdymo tvarkos aprašu;

10.2. užtikrina Tvarkos aprašo laikymąsi;

10.3 paveda patyčių prevencijos ir intervencijos vykdymo koordinatoriams organizuoti mokyklos darbuotojų kvalifikacijos tobulinimo priemones patyčių prevencijos ir intervencijos srityje ir užtikrina mokyklos darbuotojų dalyvavimą.

11. Mokytojų ir kitų darbuotojų atsakomybė:

11.1. mokytojai ar kiti mokyklos darbuotojai privalo nedelsdami reaguoti į netinkamą elgesį su bet kuriuo bendruomenės nariu;

11.2. apie netinkamą elgesį informuoti klasės vadovą, jeigu jo tą dieną nėra – socialinį pedagogą arba psichologą;

11.3. pagal poreikį kreipiasi į švietimo pagalbos specialistus (socialinį pedagogą, psichologą).

12. Klasės vadovo atsakomybė:

12.1. stebi ir analizuoja klasės mikroklimatą;

12.2. organizuoja klasės valandėles, skirtas tarpusavio santykių stiprinimo, tolerancijos ir panašiomis temomis;

12.2. gavęs informaciją apie patyčių situaciją, nedelsdamas išsiaiškina aplinkybes;

12.3. organizuoja pagalbą patyčių organizatoriui, nukentėjusiajam ir kitiems dalyviams;

12.4. apie situaciją informuoja ir bendradarbiauja su patyčių organizatoriaus, nukentėjusiojo ir kitų dalyvių tėvais (globėjais, rūpintojais);

12.5. pagal poreikį, patyčioms pasikartojus, kreipiasi į švietimo pagalbos specialistus (socialinį pedagogą, psichologą);

13. Švietimo pagalbos specialistų atsakomybė:

13.1. rengia medžiagą klasės valandėlėms savęs pažinimo, savęs valdymo, pagarbos kitam ir panašiomis temomis;

13.2. teikia pagalbą patyčių situacijos organizatoriams, nukentėjusiesiems ir, pagal poreikį, kitiems dalyviams;

13.3. bendradarbiauja ir teikia rekomendacijas mokytojams, tėvams ar kitiems mokyklos darbuotojams;

13.4. ne mažiau kaip kartą per metus atlieka saugumo lygio ar/ir patyčių paplitimo progimnazijoje tyrimus, su jų rezultatais supažindina mokyklos bendruomenę;

13.5 rūpinasi pagalbos galimybių patyčių atveju sklaida progimnazijoje.

14. Mokinių atsakomybė:

14.1. laikosi Mokinių elgesio taisyklių ir progimnazijos vidaus tvarkos;

14.2. praneša apie pastebėtas ar patiriamas patyčių situacijas bet kuriam mokyklos darbuotojui arba anonimiškai, nurodydamas patyčių auką ir smurtautoją.

15. Tėvų (globėjų, rūpintojų) atsakomybė:

15.1. skatina mokinius būti pozityviais progimnazijos bendruomenės nariais;

15.2. įtaręs ar sužinojęs apie patyčių situaciją, nedelsdamas informuoja klasės vadovą, jam nesant – socialinį pedagogą arba psichologą;

15.3. susidarius patyčių situacijai, atvyksta į mokyklą, laikosi švietimo pagalbos specialistų rekomendacijų ir aktyviai bendradarbiauja su mokytojais ir kitais progimnazijos darbuotojais.

III. PATYČIŲ INTERVENCIJA PROGIMNAZIJOJE

12. Visais įtariamų ar realių patyčių atvejais kiekvienas mokyklos darbuotojas privalo į jas reaguoti:

12.1. nedelsiant įsikišti ir nutraukti bet kokius įtarimą apie patyčias keliančius veiksmus;

12.2. priminti besityčiojančiam mokiniui mokyklos nuostatas ir elgesio taisykles;

12.3. esant poreikiui, dėl grėsmės mokinio sveikatai ir gyvybei, kreiptis į pagalbą galinčius suteikti asmenis – tėvus (globėjus, rūpintojus), mokyklos darbuotojus ar institucijas (policija, greitoji pagalba);

12.4. informuoti klasės vadovą apie įtariamas ir/ar įvykusias patyčias;

13. Mokyklos administracijos atstovo, mokytojo, švietimo pagalbos specialisto ar kito mokyklos darbuotojo veiksmai, įtarus ir/ar pastebėjus elektronines patyčias ar gavus apie jas pranešimą:

13.1 išsaugoti vykstančių elektroninių patyčių įrodymus ir nedelsiant imtis visų reikiamų priemonių elektroninėms patyčioms sustabdyti;

13.2. įvertinti grėsmę mokiniui, jo sveikatai ir, esant poreikiui, kreiptis į pagalbą galinčius suteikti asmenis – tėvus (globėjus rūpintojus), mokyklos darbuotojus ar institucijas (policija, greitoji pagalba);

13.3. surinkti informaciją apie besityčiojančiųjų tapatybę, dalyvių skaičių ir kitus galimai svarbius faktus;

13.4. informuoti klasės vadovą apie elektronines patyčias ir pateikti įrodymus (išsaugotą informaciją).

14. Klasės vadovas, gavęs informaciją apie įtariamas ir/ar įvykusias patyčias:

14.1. užpildo patvirtintas pranešimo apie patyčias formas (priedas Nr.1 Patyčių atvejų registravimo žurnalas, priedas Nr.2 Patyčių atvejo aprašymo lapas, priedas Nr.3 Pagalbos planas, priedas Nr.4 Individualaus pokalbio aprašymo lapas);

14.2. organizuoja individualius pokalbius su patyčių dalyviais, informuoja jų tėvus (globėjus, rūpintojus), esant poreikiui, kviečia mokinių tėvus dalyvauti pokalbiuose;

15. Nesiliaujant patyčioms ar esant sudėtingesniam patyčių atvejui, klasės vadovas raštu kreipiasi į mokyklos Vaiko gerovės komisiją ar patyčių prevencijos ir intervencijos vykdymo koordinatorių ir perduoda surinktus faktus apie netinkamą elgesį.

16. Mokyklos Vaiko gerovės komisija (ar patyčių prevencijos ir intervencijos vykdymo koordinatorius), įvertinusi turimą informaciją:

16.1 numato veiksmų planą, supažindina su juo ir jo nevykdymo pasekmėmis skriaudėją ir jo tėvus (globėjus, rūpintojus), esant poreikiui, koreguoja veiksmų planą;

16.2. informuoja mokyklos vadovą apie esamą situaciją.

17. Mokiniui pasityčiojus iš administracijos atstovo, mokytojo, švietimo pagalbos specialisto ar kito darbuotojo, asmuo, pastebėjęs ir/ar įtaręs patyčias, privalo raštu informuoti mokyklos vadovą, kuris imasi mokyklos tvarkos apraše ir kituose mokyklos dokumentuose numatytų veiksmų.

18. Administracijos atstovui, mokytojui, švietimo pagalbos specialistui ar kitam darbuotojui pasityčiojus iš mokinio, asmuo, pastebėjęs ir/ar įtaręs patyčias, privalo raštu informuoti mokyklos vadovą, kuris imasi mokyklos tvarkos apraše ir kituose mokyklos dokumentuose numatytų veiksmų.

20. Mokyklos vadovas, sužinojęs apie mokyklos darbuotojo patiriamas patyčias arba mokyklos darbuotojo tyčiojimąsi, privalo nedelsdamas imtis priemonių, numatytų mokyklos tvarkos apraše.

 21. Kitiems patyčių dalyviams pagal individualius poreikius mokykloje teikiama švietimo pagalbos specialistų ir/ar pedagogų pagalba.

22. Tais atvejais, kai yra priežastys, dėl kurių mokykloje negali būti ar netikslinga teikti švietimo ar kitą pagalbą, klasės vadovas, administracijos atstovas ar pagalbos mokiniui specialistas nukreipia mokinį ir jo tėvus (globėjus, rūpintojus) į savivaldybės švietimo pagalbos įstaigą.

IV. BAIGIAMOSIOS NUOSTATOS

23. Visi dokumentai, esantys mokinio asmens byloje, ir duomenys, susiję su mokinių ir jo asmeniniu gyvenimu, yra konfidencialūs ir naudojami tik tiek, kiek tai būtina atsakingiems fiziniams ar juridiniams asmenims atlikti pavestas funkcijas, užtikrinti mokinio teises ir teisėtus interesus.

24. Patyčių prevencija progimnazijoje įgyvendinama vadovaujantis Patyčių prevencijos ir intervencijos vykdymo Vilniaus Jono Basanavičiaus progimnazijoje planu.